蔡襄
送柯祕书三子归泉应诏
祕书昔共官临漳，时呼三子侍侧傍。
修瞳阔颡善应对，举措不类群儿行。
遥知成就在他日，尔时迄今十载强。
闽州太守无伎术，乞持符竹还故乡。
近观诏书下郡国，选访行实登俊良。
嶷然三子复过我，衣裾飘洒凝秋霜。
各携编轴几百幅，互以理要充词章。
久之潜思叩幽眇，角牙腾触声礌硠。
言归温陵入场屋，争奋笔舌论短长。
海鹰上云出爪翼，天马历地无羁韁。
祕书多才晚未遇，有如此子传义方。
吾徒沉升不须议，且看少者腾声光。